El circuit RunCáncer València arriba a Gandia aquest diumenge
11 octubre 2023

## El circuit RunCáncer València arriba a Gandia aquest diumenge11 octubre 2023Última actualització: 11 octubre 2023

![](../gestion/img/c5f035fd21caf20ddf2570443c891345a8601f069ce0d280fac499ce9cbed683.jpg)  
  

La regidora delegada de Sanitat, **Liduvina Gil**, l'edil responsable d'Esports, **Jesús Naveiro** i la presidenta de l'Associació contra el Càncer a Gandia, **Evelyn Cieslak** han presentat aquest matí en roda de premsa la cursa “**Gandia Contra el Cáncer**”. Un esdeveniment no competitiu que s'emmarca dins del circuit RunCáncer València 2023 i que arriba a Gandia amb una prova que inclou una cursa de 7 quilòmetres i una marxa de 5 quilòmetres que se celebrarà el 15 d'octubre des de les 11 hores amb sortida des de la plaça del Prado.

Sobre la prova, Gil ha afirmat que està "_molt consolidada que ajuda i col·labora amb els fons que obté a la investigació contra el càncer_" i ha informat que les xifres d'aquest any donen que els càncers més freqüents són els de còlon i recte, seguits pels de mama, pulmó o pròstata.  
"_És molt important seguir treballant en el diagnòstic precoç del càncer i que els fons se segueixin destinant a aquest àmbit. Per tant, espero que tots anem el proper dia 15 a córrer o caminar i aportar el nostre gra d'arena_”.

Per part seua, Naveiro ha qualificat l'esdeveniment esportiu com "_un dels esdeveniments solidaris més importants que tenim a la ciutat, ja que permetrà posar en marxa sis beques predoctorals destinades a joves investigadors que se centrin en el càncer de mama i infantil_".  
El responsable d'esports ha informat que totes les edicions que s'han realitzat d'aquest circuit han recaptat una xifra de l'entorn dels dos milions d'euros i que s'espera que aquest any se superin els gairebé 12.000 euros que es van recaptar a Gandia la passada edició.

Evelyn Cieslak ha agraït al consistori la col·laboració i ha explicat que una hora abans de l'inici de la prova hi haurà animació a la plaça del Prado. "_Serà un matí festiu i sabem que el temps ens acompanyarà. Tothom hi pot participar i tindrem obertes les inscripcions a la zona de sortida fins just mitja hora abans de l'inici de la prova_"

Els preus per participar-hi són de 5 euros el dorsal, 6 la samarreta i huit l'ampolla reutilitzable. Les inscripcions ja estan disponibles al següent enllaç.

[Twittear](https://twitter.com/share)